**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՍԵՊՏԵՄԲԵՐԻ 10-Ի ԹԻՎ 1500-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**1․ Իրավական ակտի ընդունման անհրաժեշտությունը.**

«Հայաստանի Հանրապետության կառավարության 2020 թվականի սեպտեմբերի 10-ի թիվ 1500-Ն որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագծի ընդունմանանհրաժեշտությունը պայմանավորված է «Հակակոռուպցիոն կոմիտեի մասին» օրենքի ընդունման, ինչպես նաև 14․04․2021թ․ ««Հայաստանի Հանրապետության դատական օրենսգիրք» սահմանադրական օրենքում լրացումներ եւ փոփոխություններ կատարելու մասին» ՀՕ-331-Ն, 14․04․2021թ․ ««Ազգային ժողովի կանոնակարգ» սահմանադրական օրենքում լրացումներ կատարելու մասին» ՀՕ-332-Ն, 14․04․2021թ․ ««Դատախազության մասին» օրենքում լրացումներ կատարելու մասին» ՀՕ-338-Ն, 14․04․2021թ․ ««Կոռուպցիայի կանխարգելման հանձնաժողովի մասին» օրենքում փոփոխություն և լրացում կատարելու մասին» ՀՕ-339-Ն օրենքների ուժի մեջ մտնելու և դրանց համապատասխան Կոռուպցիայի կանխարգելման հանձնաժողովի (այսուհետ նաև՝ Հանձնաժողով) կողմից բարեվարքության վերաբերյալ ուսումնասիրության ենթարկվող պետական պաշտոնի հավակնող անձանց շրջանակի ընդլայնման հանգամանքերով։

**2․ Կապը ռազմավարական փաստաթղթերի հետ. Հայաստանի Հանրապետության կառավարության 2021-2026 թվականների ծրագիր․**

Նախագծի ընդունումը բխում է նաև  Հայաստանի Հանրապետության կառավարության 2021-2026 թվականների ծրագրի «**5.5 ԿՈՌՈՒՊՑԻԱՅԻ ԴԵՄ ՊԱՅՔԱՐ» վերտառությամբ բաժնի պահանջներից, որոնց համաձայն՝** Կառավարությունը շարունակելու է աջակցել Հանձնաժողովին իր գործառույթներն արդյունավետ իրականացնելու նպատակով՝ օրենսդրության զարգացման, անհրաժեշտ գործիքակազմի և նյութատեխնիկական պահանջների բավարարման հարցերում։

**3․ Ընթացիկ իրավիճակը և խնդիրները.**

Հայաստանի Հանրապետության կառավարության 2020 թվականի սեպտեմբերի 10-ի N 1500-Ա որոշմամբ հաստատվել են Հանձնաժողովի կառուցվածքային ստորաբաժանումների աշխատողների քանակը և հաստիքացուցակը։ Հանձնաժողովի բարեվարքության վերաբերյալ ուսումնասիրությունների իրականացման վարչությունը բաղկացած է 3 հաստիքային միավորից, որոնք ամբողջապես համալրված են։ Միևնույն ժամանակ, հարկ է նշել, որ բարեվարքության վերաբերյալ ուսումնասիրության համակարգի ներդրման օրվանից (2020 թվականի մայիսից) մինչ օրս Հանձնաժողովի կողմից իրականացվել է թվով 103 անձի վերաբերյալ բարեվարքության ուսումնասիրություն։

Վերը նշված օրենքների ուժի մեջ մտնելու հանգամանքով պայմանավորված առաջիկայում Հանձնաժողովի համապատասխան ստորաբաժանման աշխատակիցների կողմից պետք է իրականացվեն նաև Հակակոռուպցիոն դատարանի դատավորների թեկնածուների հավակնորդների, Վերաքննիչ և Վճռաբեկ դատարանների դատավոր դառնալու համար առաջխաղացման ցուցակում ընդգրկվելու նպատակով դիմում ներկայացրած անձանց, դատախազների թեկնածուների, ինչպես նաև Հակակոռուպցիոն կոմիտեի ինքնավար պաշտոն զբաղեցնելու նպատակով դիմում ներկայացրած անձանց բարեվարքության վերաբերյալ ուսումնասիրություններ։

Բարեվարքության ուսումնասիրությունն իր մեջ ներառում է բարեվարքության վերաբերյալ հարցաթերթիկում ներկայացված տվյալների արժանահավատության ստուգում, անձի կողմից նախկինում քրեական, վարչական կամ կարգապահական պատասխանատվության ենթարկված լինելու հանգամանքի, այդ թվում՝ կոռուպցիոն գործարքներում ներգրավվածության, նրա կողմից վարքագծի կանոնների պահպանման, շահերի բախման, անհամատեղելիության պահանջների, այլ սահմանափակումների խախտում կատարած լինելու հանգամանքների ուսումնասիրություն, անձի վերաբերյալ զանգվածային լրատվական միջոցներում, ինչպես նաև սոցիալական ցանցերում հրապարակված տեղեկությունների ուսումնասիրություն, անձի գույքային դրության` փաստացի ստացած եկամուտներին համապատասխանության, ինչպես նաև նախկինում ներկայացված հայտարարագրերի ուսումնասիրություն, անձի աշխատանքային գործունեության վերաբերյալ տեղեկությունների ուսումնասիրություն անձի քրեական ենթամշակույթին հարելու հնարավորության ուսումնասիրություն:

Հաշվի առնելով այն հանգամանքը, որ բարեվարքության ուսումնասիրությունը ծավալուն գործընթաց է, իսկ բարեվարքության ուսումնասիրության գործընթաց ենթադրող պաշտոնների շրջանակը շեշտակի ընդլայնվել է, ուստի՝ համապատասխան գործառույթներն օրենքով սահմանված սեղմ ժամկետներում և պատշաճ իրականացնելու նպատակով անհրաժեշտ է համապատասխան ստորաբաժանումը համալրել մասնագիտական կարողություններ ունեցող ևս երկու աշխատակիցներով։

**4․ Առաջարկվող կարգավորման բնույթը.**

Նախագծով նախատեսվում է Հանձնաժողովի Բարեվարքության վերաբերյալ ուսումնասիրությունների իրականացման վարչության առկա հաստիքների միավորի քանակը ավելացնել ևս երկուսով, ինչը հնարավորություն կստեղծի արդյունավետ կերպով իրականացնել Հանձնաժողովի՝ բարեվարքության ուսումնասիրություն իրականացնելու և դրա արդյունքում խորհրդատվական կարծիք տրամադրելու լիազորությունները:։

**5․ Նախագծի ընդունման կապակցությամբ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Սույն նախագծի ընդունմամբ լրացուցիչ ֆինանսական միջոցների անհրաժեշտություն կամ ՀՀ պետական բյուջեի եկամուտներում և ծախսերում փոփոխություններ չեն սպասվում:

**6․ Նախագծի մշակման ընթացքում ներգրավված ինստիտուտները և անձինք.**

Նախագիծը մշակվել է Կոռուպցիայի կանխարգելման հանձնաժողովի կողմից։

**7․ Ակնկալվող արդյունքը.**

Սույն նախագծի ընդունմամբ Հանձնաժողովը հնարավորություն կունենա արդյունավետ իրականացնել օրենքով ստանձնած՝ բարեվարքության վերաբերյալ ուսումնասիրություններ իրականացնելու լիազորությունը։